10. การควบคุมภายใน 

บริษัทฯ ให้ความสำคัญต่อระบบการควบคุมภายใน โดยบริษัทฯ
มุ่งเน้นให้มีระบบการควบคุมภายในที่เพียงพอและเหมะสมกับการดำเนินธุรกิจ
เพื่อป้องกันความเสียหายที่จะเกิดขึ้นกับบริษัทฯ การควบคุมภายในของบริษัทฯ
ครอบคลุมทั้งในระดับบริหาร ระดับปฏิบัติงาน การดูแลทรัพย์สิน และระบบการเงิน
ทั้งนี้เพื่อให้บริษัทฯ สามารถป้องกันความเสียหายที่อาจเกิดขึ้นต่อทรัพย์สินของบริษัทฯ และบริษัทย่อย
รวมทั้งเพื่อป้องกันการแสวงหาประโยชน์โดยมิชอบจากผู้บริหาร คณะกรรมการบริษัทฯ
ได้มอบหมายให้คณะกรรมการตรวจสอบ
ซึ่งเป็นกรรมการอิสระทำหน้าที่สอบทานระบบการควบคุมภายใน และในปี 2550
ยังได้มีการว่าจ้างผู้สอบบัญชีภายนอก คือ บริษัท อาร์พีเจเอ็ม โค้ชชิ้ง จำกัด
เป็นผู้ดำเนินการตรวจสอบภายใน รวมทั้งประเมินระบบการควบคุมภายใน
รวมถึงให้ข้อเสนอแนะเพื่อพัฒนาระบบการควบคุมภายในของบริษัทฯ ให้มีประสิทธิภาพ

รายละเอียดของการควบคุมภายในที่เหมาะสมเพียงพอในด้านต่างๆ สามารถสรุปได้ ดังนี้

10.1 ด้านองค์กรและสภาพแวดล้อม

บริษัทฯ มีการปรับปรุงโครงสร้างองค์กรใหม่ เพื่อให้โครงสร้างองค์กรมีความชัดเจนเหมาะสม
กำหนดขอบเขต อำนาจหน้าที่ และความรับผิดชอบ ของผู้บริหารระดับต่างๆ เพื่อทำหน้าที่ดูแล
และรับผิดชอบการดำเนินงานในสายงานด้านต่างๆ เพื่อรองรับการขยายธุรกิจ

บริษัทฯยังให้ความสำคัญต่อระบบการควบคุมภายในทั้งในระดับบริหารและระดับปฏิบัติ

งาน โดยกำหนดนโยบาย คู่มืออำนาจดำเนินการ และวิธีปฏิบัติงานที่เป็นลายลักษณ์อักษรอย่างชัดเจน

10.2 การประเมินความเสี่ยงและการจัดการความเสี่ยง

บริษัทฯ ได้มีการวิเคราะห์ ประเมินปัจจัยเสี่ยงต่างๆ
ที่อาจมีผลกระทบต่อการดำเนินธุรกิจของบริษัทฯ เพื่อระบุปัจจัยเสี่ยง
กำหนดมาตรการป้องกันบรรเทาความเสี่ยงนั้น
และหามาตรการในการบริหารความเสี่ยงเพื่อให้เกิดผลกระทบกับบริษัทฯ น้อยที่สุด

แม้ปัจจุบันบริษัทฯ ยังไม่มีคณะอนุกรรมการบริหารความเสี่ยง
เพื่อทำหน้าที่กำหนดขอบเขตและนโยบายในการบริหารความเสี่ยง
แต่มีกระบวนการในการป้องกันความเสี่ยงเบื้องต้นที่เหมาะสมแล้ว

10.3 ด้านการควบคุมการปฏิบัติงานของฝ่ายบริหาร

บริษัทฯ มีระเบียบคำสั่งในการกำหนดหน้าที่ และความรับผิดชอบรวมทั้งกำหนดอำนาจใน
การอนุมัติของผู้บริหารแต่ละระดับอย่างชัดเจนเป็นลายลักษณ์อักษร
เพื่อให้มั่นใจว่าไม่มีการละเลยปฏิบัติในเรื่องที่สำคัญและจำเป็น และที่บังคับโดยกฎหมาย
และระเบียบของหน่วยงานกำกับดูแลภายนอกที่ต้องปฏิบัติตาม

10.4 ด้านการสื่อสารข้อมูลและระบบสารสนเทศ

บริษัทฯ ได้จัดให้มีข้อมูลที่สำคัญต่างๆ อย่างเพียงพอเพื่อให้คณะกรรมการบริษัทฯ
ใช้ประกอบการตัดสินใจ โดยระเบียบวาระการประชุมคณะกรรมการบริษัทฯ
และคณะกรรมการชุดย่อย
ฝ่ายจัดการจะโดยกล่าวถึงเรื่องเดิมรวมถึงมติของที่ประชุมในช่วงที่ผ่านมาอ้างอิงไว้เพื่อให้คณะกรรมการบริษัทฯ
ได้รับทราบความเป็นมา
จากนั้นจึงจะระบุข้อเท็จจริงในประเด็นความคืบหน้าในการดำเนินการของฝ่ายจัดการตามความเห็นของคณะกรรมการชุดต่างๆ
ซึ่งจะครอบคลุมถึงเหตุผล รวมถึงผลกระทบที่อาจเกิดขึ้น นอกจากนี้ บริษัทฯ
ได้จัดให้มีข้อมูลที่เพียงพอสำหรับคณะกรรมการบริษัทฯ กล่าวคือ ในการประชุมคณะกรรมการบริษัทฯ
แต่ละครั้ง
ฝ่ายจัดการจะทำการบันทึกและสรุปความเห็นของที่ประชุมไว้ในรายงานการประชุมคณะกรรมการบริษัทฯ
ทุกครั้ง รวมถึงการจัดเก็บเอกสารประกอบการบันทึกบัญชีไว้ตามที่กฎหมายกำหนด
มีระบบการสำรองข้อมูล
มีการประชุมระหว่างคณะกรรมการตรวจสอบกับผู้สอบบัญชีรับอนุญาตและฝ่ายจัดการที่เกี่ยวข้อง
เพื่อทบทวนนโยบายบัญชีตามหลักการที่รับรองทั่วไป รวมทั้งพิจารณาสาระสำคัญต่างๆ
ตามรายงานของผู้สอบบัญชีรับอนุญาต

นอกจากนี้ บริษัทฯ มีสำนักกรรมการผู้จัดการทำหน้าที่รับผิดชอบดูแลข้อมูลที่ส่งให้หน่วยงานภายนอก
และผู้ที่เกี่ยวข้อง เช่น ข้อมูลสำหรับนักลงทุน ข้อมูลสำหรับหน่วยงานกำกับดูแลกิจการ เป็นต้น
นอกจากนี้ยังให้ความสำคัญในเรื่องระบบเทคโนโลยีและสารสนเทศ
โดยมีการควบคุมป้องกันอย่างเหมาะสม และมีระบบการจัดการใช้ข้อมูลได้ทันเวลา ถูกต้อง
และปลอดภัย

10.5 ด้านระบบการติดตาม

บริษัทฯ ได้มีการติดตามประเมินผลการปฏิบัติงานเทียบกับเป้าหมายที่วางไว้อย่างสม่ำเสมอโดยในปี
2550 ได้มีการประชุมคณะกรรมการบริษัทฯ และคณะกรรมการบริหารในปี 2549 คณะละ 12 ครั้ง
และมีการประชุมผู้บริหารอย่างสม่ำเสมอทุกเดือน
เพื่อพิจารณาและติดตามผลการดำเนินงานของบริษัทฯ ให้เป็นไปตามเป้าหมายที่ได้วางไว้
ในการประชุมคณะกรรมการบริษัทฯ หากผลการดำเนินการแตกต่างจากเป้าหมาย ที่ประชุมฯ
จะทำการสอบถามฝ่ายบริหารเพื่อที่จะได้รับทราบถึงข้อผิดพลาด
และมีมติให้ฝ่ายบริหารรับไปดำเนินการแก้ไขและรายงานให้ที่ประชุมคณะกรรมการบริษัทฯ
ได้รับทราบ

ส่วนคณะกรรมการตรวจสอบในปี 2550 มีการประชุมรวม 6 ครั้ง
เพื่อพิจารณาและติดตามผลการดำเนินงานของบริษัทฯ
พิจารณาระบบการควบคุมภายในเป็นไปอย่างต่อเนื่อง
และมีการปรับปรุงแก้ไขให้สอดคล้องกับสถานการณ์ที่เปลี่ยนแปลงไป

สรุปความเห็นของคณะกรรมการบริษัทฯ
เกี่ยวกับความเพียงพอและความเหมาะสมของระบบควบคุมภายในของบริษัทฯ และบริษัทย่อย

คณะกรรมการบริษัทฯ เห็นชอบกับความเห็นของคณะกรรมการตรวจสอบ ซึ่งมีความเห็นว่า
การปฏิบัติงานโดยรวมของบริษัทฯ อยู่ในระดับที่ดี ไม่ได้ทำให้บริษัทฯ เสียหาย
และขอให้ฝ่ายจัดการดำเนินการให้มีการปฏิบัติตามนโยบาย กฎระเบียบ และข้อบังคับของบริษัทฯ
หากเห็นว่าระเบียบใดของบริษัทฯ ไม่เหมาะสม
ให้ฝ่ายจัดการดำเนินการแก้ไขปรับปรุงให้เหมาะสมกับการปฏิบัติงานจริง
ทั้งนี้ต้องสอดคล้องกับข้อกำหนดกฎหมายของหน่วยงานภาครัฐและนโยบายการกำกับดูแลกิจการที่ดี